126 Empcio uel emere

Empcione duplici eget homo, passiua et actiua, ut scilicet ematur et emat. Nam obligatus erat ad carcerem limbum, nec satisfacere poterat donec Christus eum redimeret.

¶ Circa quod negocium consideranda sunt. Primo, emptoris caritas, de qua Ysai. 63[:9]: *In dilectione sua et indulgentia sua redemit* nos, *et portavit* nos. Hoc obligat nos ad diligendum eum. Vere non est paganus qui tantum pro me fecisset quin diligere eum. [1] Joan. 4[:19]: *Diligamus* eum, *quoniam* ipse *prior dilexit nos*. Sed multi homines sunt, sicut latro, qui non diligit redimentem eum, 2 Pet. 2[:1]: *Eum qui emit eos, Dominum negant;* saltem facto, *superducentes sibi celerem* dampnacionem. Vnde dicit Gregorius in *Homelia*, inde erga Deum homo magis scandalum sumpsit. Vnde amplius debitor fieri debuit.

Secundo, pensanda est empcionis preciositas, quia sanguis Christi, 1 Pet. 1[:18-19]: *Non corruptibilibus, auro vel argento, redempti estis de vestra vana conversatione, sed precioso sanguine agni immaculati*. Sed et hoc obligat nos ad obediendum ei totaliter, 1 Cor. 6[:19-20]: *An nescitis quoniam membra [vestra]*, *sunt templum Spiritus Sancti, et non estis vestri? Empti estis pretio magno*. Vnde Cassiodorus, vere magna misericordia Dei que formam imposuerit servi Domino mundi; ut panis esuriret, fons sitiret, virtus infirmaretur, vita moreretur? Redemptor venderetur ut redemptus redimeretur.

Tercio, pensanda est emptorum necessitas. Nullus, enim, poterat satisfacere pro se, multo minus pro aliis similiter obligatis, Psal. [48:16]: *Verumtamen Deus redimet animam meam de manu inferi, cum acceperit me*, id est, cum acceperit naturam meam in qua /f.38ra/ passus est. Iccirco Psal. [102:2]: *Benedic, anima mea, Domino, et noli oblivisci omnes retributiones*. Sed et hoc obligat ad peccatum vitandum.[[1]](#endnote-1) Canis bacculo percussus abhorret baculum, 1 Cor. 7[:23]: *Precio empti estis: nolite fieri servi hominum*, id est, humanorum peccatorum.

Homo itaque sic redemptus passiue; emere debet tria bona actiue, quia bona glorie, gracie, et fortune, id est, celestia, spiritualia, et temporalia. Sunt in sustentamentum, spiritualia in meritum, celestia in premium.

Primo, ergo emenda sunt bona glorie et querenda et hoc triplici de causa. Primo, quia iure hereditario nobis debentur; turpe est homini, cum vident hereditatem suam vendicioni expositam si non redimat, Jer. 32[:7]: *Eme agrum illum qui est in Anathoth*, quod interpretur glorificacio, *tibi enim competit ex propinquitate ut emas*. Sed multi sunt qui vellent habere agrum, sed nollent coniugari cum Ruth [4:4], que interpretur defectus uel penuria.

Secundo, emenda sunt bona glorie quia omnia speciosa et desiderabilia ibi habentur, sicut vinea emitur propter speciositatem vini, Matt. 13[:44]: *Simile est regnum celorum thesauro abscondito in agro: qui quem invenit homo*, per fidem *vadit*, per bonam opinionem, *et pre gaudio illius vendit universa que habet*, per voluntariam paupertatem, *et emit [agrum] illum*. Prou. 31[:16]: *Considerauit agrum, et emit* illum. Considerauit quia ibi crescit lilium candens, id est, puritas virginum, viola fragrans, id est,[[2]](#endnote-2) humilitas confessorum, rosa rubens, id est, paciencia martirum, fons indeficiens,[[3]](#endnote-3) id est, doctrina apostolorum, veridarium[[4]](#endnote-4) letificans, id est, veritas prohetarum, oliua fructifera, id est, misericordia patriarcharum, garritus animum, id est, contentus angelorum. In hoc agro inuenitur thesaurus, quia[[5]](#endnote-5) aurum deitatis, argentum humanitatis, lapides preciosi, quia dotes corporis et anime in sanctis.

Tercio, emenda sunt bona glorie, quia modico precio comparantur, quia fide operante per dileccionem. Sic emit bladum tempore suo quando est minoris precii. Sic modo regnum celorum est modici precii, secundum illud Gregorii, in *Homelia*, nichil vilius cum emitur, nichil carius cum possidetur. Ysai. 55[:1]: *Venite, emite absque argento et absque ulla commutatione vinum et lac*, id est, delectacionem deitatis et humanitatis.

¶ Exemplum de mortuo qui dixit quod illud quod magis plangunt mortui est amissio temporis in quo potuerant leuiter comparasse vitam eternam.

Secundo, emenda sunt bona gracie. Triplici virtute indiget homo, quia veritate in intellectum, caritate in affectum, constancia in effectum.

Primo, ergo emenda est veritas que illuminat ad cognoscendum. Sic[[6]](#endnote-6) emitur gemma clara, Prou. 23[:23]: *Noli vendere,* id est, abicere, *sapientiam*, que est per diuinam reuelacionem, *et doctrinam*, que est per humanam instruccionem, *et intelligentiam*, que est per propriam inuencionem. Sed, heu, *quid prodest stulto habere diuicias, cum sapienciam emere non possit*, Prou. 17[:16].

Secundo, emenda est caritas que gratificat ad lucrandum, Apo. 3[:18]: *Suadeo tibi emere aurum*, id est, caritatem quo ad valorem, *ignitum,* quod ad feruorem, *probatum*, quo ad operacionem, *ut locuples fias*, per meritorum abundanciam, *et induaris vestimentis albis*, per honestam conuersacionem, *et non appareat confusio nuditatis tu*e, in iudicio generali. Sicut, enim, aurum precellit cetera metalla valore, pondere, decore, raritate, ductibilitate, incorruptibilitate, sic caritas precellit virtutes valore, pondere, decore, raritate, ductibilitate, incorruptibilitate. Sic caritas precellit virtutes valorem, quia spiritum viuificat; pondere, quia vltimo fini copulat; decore, quia virtutes informat; raritate, quia in paucis habitat; ductibilitate, quia omnia sustinet; incoruptibilitate, quia numquam excidit et manet in gloria.

Tercio, emenda est constancia, quia fortificat ad perseuerandum. Sic viator emit equum durabilem. Tres Marie emerunt aromata, que seruant a putredine et signat constanciam, ut venientes vngerent Jesum. Nam perseuerancia a Deo vngit Jesum, ut qui perseuerauerit vsque in finem hic saluus erit.

Tercio, emenda sunt bona fortune ad sustentandum misericordiam, quia hoc est necessitatem, Joan. 4[:8]: *Discipuli abierant in civitatem ut emerent cibos*. Gen. 42[:2]: *Descendite, et emite nobis*, non rapite, *necessaria*, non superflua.

Secundo, ad faciendum /f.38rb/ elemosinam, et hoc est meritorium, Joan. 6[:5]: *Unde ememus panes, ut manducent hii?* Sed emere ad retinendum per auariciam est iniquum, Matt. 21[:12] et Luc. [19:45]: *Cepit eicere vendentes et ementes* de templo, licet emere ad negociandum propter multiplicacionem est periculosum. Primo, quia a bono impedit. Peregrinus viator non emit sibi onerosa[[7]](#endnote-7) victualia, qualia sunt temporalia, Luc. 14[:18]: *Villam emi*, id est, terre nam substanciam, *et necesse habeo exire, et videre illam.* Fatuus fuit iste mercator, nam peius debuit vidisse quam[[8]](#endnote-8) emisse.

Secundo, quia ad malum impellit. Sapiens mercator non emit scienter quod dampnosum est, Eccli. 27[:2]: *Inter medium empcionis et vendicionis angustiabitur peccatum*. Et Prou. 20[:14]: *Malum est, malum est, dicit omnis emptor*. In commerciis difficile est vitare peccatum. Tercio, quia in fine deficit, Ezech. 7[:12]: *Qui emit, non letetur, et qui vendit, non lugeat*. Ysai. 24[:2]: *Sicut emens, sic qui vendit.* Diues epulo non potest post mortem habere guttam, [Luc. 16:22].

1. vitandum ] *add*. ~~peccatum~~ F.128. [↑](#endnote-ref-1)
2. id est ] F.80 *corr*. et F.128. [↑](#endnote-ref-2)
3. indeficiens ] F.80 *corr*. illuminans F.128. [↑](#endnote-ref-3)
4. veridarium ] F.80 *corr.* illuminans F.128. [↑](#endnote-ref-4)
5. quia aurum ... lapides preciosi ] F.80 *om*. F.128. [↑](#endnote-ref-5)
6. Sic emitur gemma clara ] F.80 *om*. F.128. [↑](#endnote-ref-6)
7. onerosa ] F.80 *corr*. generosa F.128. [↑](#endnote-ref-7)
8. quam emisse ] F.80 *om*. F.128. [↑](#endnote-ref-8)